Patrīcija Eiduka

**Patrīcija Eiduka** (dzimusi  Rīgā) ir latviešu distanču slēpotāja. Visu laiku visaugstākos sasniegumus guvusī Latvijas sportiste distanču slēpošanā. Piedalījusies trijās olimpiskajās spēlēs, augstākos panākumus gūstot 2026. gada ziemas olimpiskajās spēlēs, kur 50 km klasiskā stila distancē ieguva 11. vietu.

## Biogrāfija
P. Eiduka nāk no Aizkraukles novada Vecbebriem, no kuplas slēpotāju ģimenes. Viņas treneris bija tēvs Ingus Eiduks (miris 2021. gada 2. novembrī). Vecākais brālis Valts Eiduks piedalījās distanču slēpošanas sacensībās 2006. gada Turīnas olimpiskajās spēlēs, slēpotāji ir arī Patrīcijas brāļi Krists un Ralfs.

Piedalījusies 2016. gada ziemas jaunatnes olimpiskajās spēles, kur labāko rezultātu sasniedza 5 km distancē brīvajā stilā, iegūstot 21. vietu. 2017. gada Pasaules čempionātā ziemeļu slēpošanā Lahti ieguvusi 56. vietu sprintā.

2018. gadā pasaules čempionātā junioriem izcīnīja 10. vietu sprintā, kas ir līdz šim labākais Latvijas slēpotāju sasniegums šāda līmeņa sacensībās.

P. Eiduka bija iekļauta Latvijas komandas sastāvā startam 2018. gada ziemas olimpiskajās spēlēs Phjončhanā, kur 18 gadu vecumā bija otrā jaunākā Latvijas delegācijā. P. Eidukas 44. vieta 10 km brīvā stila distancē bija līdz tam augstākais sasniegums olimpiskajās spēlēs starp Latvijas distanču slēpotājiem kopš neatkarības atjaunošanas.

2020. gada 12. decembrī 2020./2021. gada Pasaules kausa sezonas 2. posmā Davosā (Šveicē) P. Eiduka pirmoreiz Latvijas slēpošanas vēsturē iekļuva pasaules kausa ceturtdaļfinālā sprintā, finišējot 18. vietā. Kopš 1991. gada tā bija pirmā reize, kad kāds no Latvijas slēpošanas veidu pārstāvjiem pasaules kausa sacensībās tika labāko divdesmitniekā. Savukārt dienu vēlāk P. Eiduka 10 km brīvā stila distancē ar intervāla ieguva Latvijai rekordaugsto 8. vietu. ''Covid-19'' pandēmijas dēļ šajā Pasaules kausa posmā nestartēja vairāku vadošo valstu sportistes.

Pēc šīs sezonas P. Eiduka saņēma Trīs Zvaigžņu balvu kā gada labākā sportiste Latvijas sporta vadības versijā.

2022. gada ziemas olimpiskajās spēlēs Pekinā P. Eiduka startēja trīs individuālajās disciplīnās un stafetē. Lielā mērā pateicoties viņas sniegumam šīs bija vēsturē labākās ziemas olimpiskās spēlēs Latvijai distanču slēpošanā. P. Eiduka augstāko rezultātu sasniedza 10 km klasiskajā stilā, kur finišēja 23. vietā (pirmo reizi kāda no Latvijas slēpotājām iekļuva labāko trīsdesmitniekā), kā arī stafetē, kur Latvijas komanda ieguva 17. vietu (pati Patrīcija pirmajā etapā ilgi slēpoja vadošajā grupā, taču pazaudēja kontaktu ar to pēc kritiena, kuru izraisīja Norvēģijas sportiste, un etapu beidza 11. vietā). Rezultātus ietekmēja pozitīvais *Covid-19* tests, kas sportistei tika konstatēts, ierodoties olimpiskajās spēlēs, un liedza trenēties un piedalīties pirmajā sacensību veidā. Drīz pēc olimpiskajām spēlēm viņa izcīnīja sudraba medaļu Pasaules čempionātā sportistiem U23 vecumā, kas bija pirmā medaļa Latvijai distanču slēpošanā pasaules čempionātos.

2022.—2023. gada sezonas sākumā sekmīgi startēja Pasaules kausa posmā Lillehammerē. 10 km distancē brīvajā stilā ieņēma 11. vietu, bet sprintā pirmo reizi kvalificējās pusfinālam, iegūstot 12. vietu. Pasaules kausa posmā Davosā sprintā tika iegūta 20. vieta. *[[Tour de Ski]]* sacensībās sekmīgāko posmu aizvadīja Oberstdorfā. 10 km distancē klasiskajā stilā ierindojās 14. vietā, bet 20 km iedzīšanā slidsolī izcīnīja savu līdz šim labāko sasniegumu — 5. vietu. Daudzdienu sacensību pēdējā posmā ieņēma 13. vietu, bet *Tour de Ski* kopvērtējumā izcīnīja 14. vietu.

2023. gada Pasaules čempionātā Planīcā ieguva 11. vietu skiatlonā, kas ir Latvijas slēpotāju augstākā vieta pasaules čempionātos. 10 km distancē brīvajā stilā ar atsevišķu startu ierindojās 19. vietā. Stafetē, kurā P. Eiduka veica noslēdzošo posmu, Latvijas komanda ieņēma 13. (pēdējo) vietu. Piedalījās arī 30 km distancē ar kopēju startu un finišēja 17. vietā, līdz ar to visās disciplīnās, kurās piedalījās, Eiduka ieņēma vietas labāko divdesmitniekā.

P. Eiduka sekmīgi veica 2023.—2024. gada *Tour de Ski*. Daudzdienu sacensību pirmajā posmā Toblahā viņa sasniedza karjeras labāko rezultātu sprintā, iekļūstot pusfinālā un ieņemot 10. vietu. Sacensību turpinājumā ieguva 19. vietu klasiskā stila distancē, bet iedzīšanā, kurā sportistes distancē devās pēc tūres kopvērtējuma rezultātiem, pakāpās uz 11. vietu. Sprinta sacensībās Davosā neizdevās kvalificēties ceturtdaļfinālam, bet 22 km iedzīšanā viņa finišēja 18. vietā. Neskatoties uz piedzīvoto kritienu, priekšpēdējā distancē Eiduka izcīnīja 15. vietu. *Tour de Ski* seriāla pēdējā posmā desmit kilometros brīvajā stilā ar kopēju startu, kur sportistes trases pēdējo daļu veica augšup kalnā, Eiduka atkārtoja savu labāko sasniegumu Pasaules kausa posmos, iegūstot 5. vietu, bet kopvērtējumā izcīnīja 8. vietu, kas bija jauns karjeras rekords.

2024. gadā publikai tika parādīta dokumentālā filma "Patrīcija", kuru režisors Dāvids Ernštreits par Eiduku bija filmējis piecu gadu garumā.

2024.—2025. gada sezonu P. Eiduka sāka vēlāk un beidza priekšlaicīgi, nepiedaloties Pasaules čempionātā, jo treniņu procesā piedzīvoja pārslodzi, kas noveda pie ķermeņa nepilnīgas atjaunošanās.

2026. gada ziemas olimpiskajās spēles P. Eiduka sāka ar startu 10+10 km skiatlonā, kur ieņēma 23. vietu. Lai arī pati sportiste ar rezultātu nebija apmierināta, tas bija atkārtots viņas augstākais sasniegums olimpiskajās spēlēs individuālkajās distancēs. Sekojošajā 10 km brīvā stila distancē P. Eiduka ieguva 15. vietu, kas bija augstākā, kādu Latvijas distanču slēpotāji ieguvuši olimpiskajās spēlēs. Šo sasniegumu viņai izdevās pārspēt olimpisko spēļu pēdējā sacensībā — 50 km klasiskā stila maratonā, kur Latvijas slēpotāja ieguva 11. vietu.

## Rezultāti

### Olimpiskās spēles

### Pasaules čempionāts

### Pasaules kausa kopvērtējums

## Atsauces

## Ārējās saites